กรุงเทพมหานครเข้มงวดจับ-ปรับผู้ขับขี่และจอดรถยนต์รถจักรยานยนต์บนทางเท้า คืนทางเท้าและความปลอดภัยให้ประชาชน
นายสกลธี ภัททิยกุล รองผู้ว่าราชการกรุงเทพมหานคร เปิดเผยว่า กรุงเทพมหานครได้เริ่มดำเนินการจับ - ปรับผู้ฝ่าฝืนขับขี่ และจอดรถบนทางเท้ามาตั้งแต่เดือนกรกฎาคม 2561 จนถึงปัจจุบัน สามารถจับ-ปรับได้กว่า 27 ล้านบาท โดยมีหลายเขตที่สามารถจับได้จำนวนมาก อาทิ เขตวังทองหลาง เขตวัฒนา จับได้เขตละกว่า 3 ล้านบาท ขณะที่สำนักงานเขตทั้ง 50 เขต ได้เร่งกวดขันมาอย่างต่อเนื่อง ในส่วนจำนวนที่สามารถจับปรับได้เป็นที่น่าพอใจ แต่ก็ยังพบเห็นผู้กระทำผิดอยู่อีกเป็นจำนวนมาก ซึ่งจะมีการกวดขันให้เข้มงวดมากขึ้น เพื่อคืนทางเท้าและความปลอดภัยให้ประชาชน อีกทั้งยังได้ทำการบันทึกข้อมูลผู้กระทำผิดทุกกรณีของประชาชนรวมถึงผู้ขับขี่รถจักรยานยนต์รับจ้างสาธารณะ ผ่านแอพพลิเคชั่น เพื่อเป็นฐานข้อมูลให้ทราบว่ากระทำผิดมาแล้วกี่ครั้ง หากพบว่ามีการกระทำผิดซ้ำอาจมีการพิจารณาโทษปรับเพิ่มขึ้น        ด้านนายศุภกฤต บุญขันธ์ ผู้อำนวยการสำนักเทศกิจ กล่าวเพิ่มเติมว่า สำหรับมาตรการยึดเสื้อวิน ที่ฝ่าฝืนขับขี่รถบนทางเท้าที่มีผลบังคับใช้ตั้งแต่วันที่ 31 ม.ค.63 โดยหากพบผู้ขับรถจักรยานยนต์รับจ้างสาธารณะทำผิดฐานขับขี่รถบนทางเท้าโดยไม่มีเหตุอันควร เกินกว่า 2 ครั้งภายใน 1 ปีนับแต่ความผิดครั้งแรกคณะอนุกรรมการประจำพื้นที่สามารถยึดเสื้อวินเป็นเวลา 3 ปีได้ ซึ่งขณะนี้สามารถจับปรับได้กว่า 100 ราย